E. Angyalová, poslankyňa: (2004-03-17):
Ja by som chcela trošku hovoriť o tom, ako prerokúvanie tejto správy prebehlo vo výbore, pretože si myslím, že sociálny výbor túto správu mohol zužitkovať najlepšie. Iste bola  vo všetkých výboroch a dotýka sa v zásade všetkých oblastí života, ale práve v sociálnom výbore som presvedčená o tom, že poslanci sociálneho výboru sú najviac konfrontovaní s množstvom listom, mailov, telefonátov a osobných kontaktov s ľuďmi, ktorých sa priamo dotýkajú všetky veci, ktoré v tejto krajine sa v ostatnom období dejú, mám na mysli reformy, a naozaj sa stretávam aj s extrémnymi prípadmi, ktoré nie je ľahké riešiť a nie je jednoduché povedať tým ľuďom ako ďalej a čo s tým. Keď sme po prvýkrát dostali túto správu do výboru, tak sme ju vrátili jednohlasne, lebo sme boli presvedčení, že sme nedostali informácie, ktoré sme chceli. A informácie, ktoré sme chceli, sme nežiadali preto, lebo sme mali chuť populisticky vystupovať a vysvetľovať, aké to je zlé, ale hlavne v sociálnom výbore sme ich chceli preto, lebo sme chceli nájsť skupiny obyvateľstva, ktoré majú problém s dopadmi reforiem, a chceli sme sa absolútne vecne, ale vážne absolútne vecne baviť o tom, či niektoré dopady reforiem netreba tak trošku poopravovať, zamyslieť sa nad praxou, nad aplikáciou v praxi, skúsiť hľadať riešenia, ktoré budú konsenzuálne a ktoré naozaj pomôžu tým, ktorí sa prirodzene z tej širokej masy ľudí, na ktorých reformy dopadajú, ocitli úplne na kraji, lebo vždy taká skupina je. A správu, ktorú sme dostali, sme síce už druhýkrát neodmietli, ale neschválili sme platné uznesenie, lebo vyvolala ďalšiu búrku podobných reakcií, aj keď nechcem to, samozrejme, zľahčovať. Boli sme v čase, keď sme to prerokúvali, opozične vo väčšine. Ale nič to nemení na tom, že sme zase ako výbor, ako celok povedali obom ministrom, že nám tá správa nijako v tejto veci nepomohla, že naďalej nemôžeme poznať konkrétne skupiny obyvateľstva, ktoré na základe tejto správy jasne môžu mať problémy s dopadmi reforiem a hľadať pre nich riešenia, ktoré by boli prijateľné pre všetkých nás. Ja chcem len tri veci povedať k tej správe, ktoré mne osobne veľmi vadia. Prvá je, že typy rodín, ktoré sú tam napísané a vyčíslené sú dopady, sú rôzne, ale nie je tam ani jeden typ rodiny, kde by obidvaja rodičia boli nezamestnaní. A ak takéto rodiny u nás neexistujú, tak potom ja asi žijem v nejakom inom štáte, lebo ja dostávam takisto aj od tejto skupiny ľudí strašne veľa mailov, listov a telefonátov a neustále sa na nás obracajú, lebo sa nachádzajú v sociálnych ťažkostiach. A neviem to celkom dobre pochopiť, prečo takáto skupina rodín nemohla byť zahrnutá do tejto analýzy, lebo aj keby ste neboli nejako vážne skúsenejší v sociálnej problematike, tak si myslím, že celkom prirodzene by ste čakali, že ak sú dvaja rodičia nezamestnaní a či už nemajú deti, alebo majú deti, že to môže naozaj mať na nich zlý dopad. Reformy, ktoré sú reštrikčné, ktoré sa robia. Takže toto mi vadí v tejto správe. Druhá vec, ktorá mi v správe vadí, je, že všetci nezamestnaní, ktorí sú v jednotlivých typoch rodín, počíta sa s nimi ako takými, ktorí vyčerpajú aktivačný príspevok. A budú tu ľudia nielen v tomto období, keď nabieha systém, ale aj v ďalších obdobiach, ktorí nebudú čerpať aktivačný príspevok. A teraz odložme na chvíľu to, či to bude z objektívnych dôvodov, alebo z ich subjektívnych dôvodov, ale budú takí. A my sme chceli vedieť, aký bude sociálny dopad na týchto ľudí. A takisto sme sa to nedozvedeli. Tretia vec, ktorá mi vadí, je, že si myslím, že v tej správe sa mohol objaviť aspoň náznak toho, že ak sa niektorí ľudia po tom, čo nevyčerpajú aktivačné príspevky a prípadne nebudú mať nárok na príspevok na bývanie, dostanú sa do hmotnej núdze a budú čerpať sociálnu dávku, niektorí z nich sa môžu dostať pod hranicu životného minima a dokonca pod hranicu, ktorú garantuje ústava. Aspoň by sme sa mohli o tejto veci pobaviť, čo s tým a či je to úplne v poriadku. Bolo tam viac vecí a my sme ich všetky vo výbore povedali. Ja vás tu nebudem zaťažovať aj preto, lebo účasť v sále je, aká je. Len chcem povedať, že bolo by vážne dobré, keby takéto správy, ktoré naozaj u nás vo výbore nemali slúžiť cieľom, ktoré sú populistické, boli predkladané tak, aby sme s nimi mohli pracovať. Lebo ak sa mám sústrediť na to, že budem zbierať dáta, pretože ich nedostanem v tejto správe, tak nebudem robiť nič iné, len budem polroka študovať štatistiku. A to snáď uznáte, že nie je naša práca. Takže vás veľmi pekne chcem poprosiť, pán minister, v budúcnosti by bolo naozaj dobré pre vec, pre to, aby sociálny systém slúžil dobre, keby boli trošičku korektnejšie predkladané tieto správy. Ďakujem pekne.